Studiu: Cât au cheltuit părinţii pentru educaţia copiilor în timpul pandemiei.
Cheltuielile ajung la aproape 6.800 de lei dacă se adaugă și rechizitele. 95% dintre părinți afirmă că au suportat costuri ascunse ale educației. În top trei costuri ca ordine a importanței percepute în calitatea educației sunt: echipamentele IT și manualele școlare, materiale igienico-sanitare și alimentația.
Părinții au estimat că au cheltuit pentru educația copiilor în timpul primului an de școală online 4.200 de lei, cu 1.000 de lei mai mult decât în 2018. Cheltuielile ajung, însă, la aproape 6.800 de lei dacă se adaugă și rechizitele, arată un sondaj realizat de Salvați Copiii.În primul an de pandemie, când școala s-a derulat preponderent online, părinții din România estimează că au plătit, în medie, sensibil mai mult decât în 2018 pentru educația copiilor lor. Costul mediu alocat serviciilor de tip Școală după școală s-a dublat, iar învățământul derulat online a generat categorii noi de costuri, precum achiziția de laptop/tabletă, telefon mobil sau echipamente periferice. Toate aceste echipamente se traduc într-un cost mediu de 5.800 de lei pe familie, arată datele unei anchete realizate de Salvați Copiii România.95% dintre părinți afirmă că au suportat costuri ascunse ale educației.Astfel, părinții estimează că educația copilului a costat aproximativ 4.200 de lei, mai mult cu 1000 de lei decât costul estimat de părinți în 2018. Cheltuielile ajung însă la 6.798 de lei, după însumarea răspunsurilor privind cheltuieli specifice (meditații, rechizite, manuale).Aproape jumătate dintre părinți au alocat peste 5.000 de lei educației copiilor, în condițiile în care școala s-a desfășurat preponderent în online.În top trei costuri ca ordine a importanței percepute în calitatea educației sunt: echipamentele IT și manualele școlare, materiale igienico-sanitare și alimentația.Serviciile de tip Școală după școală cresc ca incidență comparativ cu perioada pre-pandemică, de la aproximativ 10% în 2018 la 20%, creștere cel mai probabil generată de necesitatea părinților care nu au putut lucra de acasă de a suplini închiderea fizică a școlilor. De asemenea, costul mediu pentru cei care accesează acest tip de servicii este de aproximativ 4.200 de lei, o valoare dublă comparativ cu anul 2018.Procesul educațional online a generat categorii noi de costuri, precum achiziția de laptop / tabletă, telefon mobil sau echipamente periferice. Toate aceste echipamente se traduc într-un cost mediu de 5.800 de lei pe familie. Șapte din 10 părinți care au răspuns la chestionar au făcut cel puțin o achiziție de astfel de echipamente.Dacă în trecut meditațiile reprezentau categoria cea mai importantă de cost, ca sumă plătită, acum coboară pe locul al treilea, cu aproximativ 2.500 de lei în medie, fiind depășită de costuri emergente sau care au crescut puternic în pandemie.Fondul clasei și al școlii, definite exclusiv ca prestații obligatorii, nu scad ca incidență, comparativ cu perioada pre-pandemică. Fondul școlii este o contribuție obligatorie pentru 13% dintre părinți. Majoritatea celor care achită acest fond afirmă că nu primesc chitanță. În mod surprinzător, această contribuție a rămas, ca incidență, la un nivel similar cu perioada pre-pandemică, în 2018 studiile Salvați Copiii estimând că acest fond este obligatoriu pentru 13% dintre părinți.Sondajul de opinie realizat de Salvați Copiii s-a derulat online, în luna februarie 2021, pe un eșantion neprobabilistic, în rândul părinților care au cel puțin un copil în sistemul public de învățământ preuniversitar.